ཁ་སང་དེ་རིང་བོད་ཁམས་ཀྱི་སློབ་གསོའི་ལས་གནས་ན་ཡོད་པའི་དགེ་རྒན་དག་ལ་སློབ་གསོའི་ཐབས་ལམ་ཞིག་ཡོད་པ་ནི།ལས་བྱ་མང་པོ་སྤྲོད་རྒྱུ་དེ་ལས་སློབ་མའི་ངལ་གསོའི་དུས་ཚོད་དང་འཕྲོད་བསྟེན་ལ་གནོད་བསྐྱལ་གྱིན་པའི་ཐད་ལ་བསམ་བློ་རྩ་བ་ནས་གཏང་གི་མེད།ད་ལྟའི་སློབ་ཆུང་སློབ་མ་དག་ལ་མཚོན་ན་བསླབ་དེབ་རེ་རེར་ཉིན་རེར་ལས་བྱ་རེ་དང་།ཁྱིམ་ནས་སྦྱོང་དེབ་ངོས་ལ་ལས་བྱ་རེ་འབྲི་དགོས།ལས་བྱ་དག་ཡོངས་སུ་ཚར་བར་བྱས་དུས་དགོང་མོའི་ཆུ་ཚོད་བཅུ་བ་ཙམ་ལ་སླེབས་ཡོད་པ་དང་དགོང་ཟས་ལ་རོལ་བའི་སྐབས་ཙམ་ལས་ངལ་གསོ་བའི་ཁོམ་པ་ནི་གང་ན་ཡོད།བཅུ་དང་ཕྱེད་ཀའི་སྟེང་གཉིད་ཉལ་བ་ཡིན་ན་བཅུ་གཅིག་ནས་ཞོགས་པའི་དུས་ཚོད་དྲུག་པའི་བར་མ་གཏོགས་གཉིས་ཁོམ་མེད།ཞོགས་སྦྱོང་ནས་སློབ་ཁྲིད་དང་ཉིན་གུང་གི་བར་གསེང་ལ་ལས་བྱ།ཕྱི་དྲོའི་སློབ་ཁྲིད་དང་དགོང་མོའི་ལས་བྱ་བཅས་རེ་རེ་བཞིན་སྒྲུབ་ཡོང་དུས་ཀླད་པ་དང་མིག་ལ་ངལ་གསོ་དགོས་པ་དང་།ཟ་མ་དུས་ཐོག་ཏུ་མ་ཟས་ན་འཕྲོད་བསྟེན་ལ་གནོད་པ་སོགས་ཀྱི་ཆོས་ཉིད་ལ་ཤེས་བཞིན་དུ་རྒོལ་བ་ལས་དེ་ལ་བསམ་ཤེས་ཐུབ་མཁན་གྱི་དགེ་རྒན་ནི་རི་བོང་གི་རྭ་རུ་གྱུར་ཡོད།དེ་ལས་ཛ་དྲག་པ་ནི་སློབ་འབྲིང་གི་སློབ་མ་དག་གི་གནས་བབ་ཡིན་ཏེ།སློབ་འབྲིང་སྐབས་བསླབ་བྱ་ཇེ་མང་དང་།འགན་ཁུར་ཇེ་ལྕིར་སོང་བར་བརྟེན།སློབ་མ་དག་གིས་གཉིད་ཆག་ཟས་བརྗེད་ཀྱིས་སློབ་སྦྱོང་བྱས་དང་བྱེད་བཞིན་པ་འདི་ལྟར་ན་ཡང་།སློབ་གསོའི་ལས་སྣེ་བ་དག་ཀྱང་སློབ་གྲྭའི་སློབ་གསོར་རྟོགས་ཞིབ་ཏུ་ཡོང་དུས་ལས་བྱའི་གྲངས་ཀ་བརྩི་བ་ཐབས་ལམ་དུ་འདོད།དགེ་རྒན་དག་གིས་ཀྱང་སློབ་མ་ཚོར་ལས་བྱ་སྤྲད་དེ་ལས་བྱ་ཅི་ཙམ་མང་པ་བྲིས་ན་དེ་ལྟར་ཡར་རྒྱས་འགྲོ་བའི་འདུ་ཤེས་བཟུང་།དོན་དམ་ལས་བྱ་ཞེས་པ་འདི་འབྲི་རྒྱུ་ཁོ་ན་ཞིག་རྩ་བ་ནས་མིན་ན་ཡང་རང་ཅག་གི་སློབ་གསོའི་སྲོལ་རྒྱུན་ལྟར་ན་འབྲི་བ་ལས་འདོན་པ་དང་ཀློག་པ་ནི་ལས་བྱ་ཞིག་ཡིན་པའི་འདུ་ཤེས་རྩ་བ་རྒུ་ནས་མེད།ལས་བྱ་སྤྲོད་སྟངས་འདིས་སློབ་ཆུང་མཐར་ཕྱིན་ནས་སློབ་འབྲིང་དུ་སླེབས་པའི་སློབ་མའི་གྲས་སུ་བོད་ཡིག་ཡག་པོ་ཞིག་འབྲི་ཐུབ་མཁན་ཞིག་ཡོད་ཆོག་ཆོག་ཡིན་མོད།དེ་ནི་ག་ལ་བཀླག་ཐུབ་པའི་སློབ་མ་ཡང་མང་པོ་མེད།སློབ་གྲྭ་ཁག་ཅིག་ནས་ཡོང་བའི་སློབ་མ་ཚོས་རང་གི་མིང་དག་ཆ་ཡོད་པ་ཞིག་ཀྱང་འབྲི་དཀའ་བར་གྱུར་ཡོད།མདོར་ན་ལས་བྱ་ཞེས་པ་འདི་ནི་མིག་ལམ་དུ་མངོན་ཐུབ་པའི་སློབ་གསོའི་ཐབས་ལམ་ཞིག་ལ་བལྟས་པའི་ནག་ཉེས་དེས་སློབ་མ་མང་པོ་ཞིག་དཔེ་ཆ་དང་འབྲི་དེབ་མཐོང་ན་སུན་ནས་ཡོད་པས་རང་ཅག་གི་ན་གཞོན་པའི་སྡེ་ནས་རང་མོས་ཀྱིས་དཔེ་ཀློག་བྱེད་ཀྱིན་པའི་ན་གཞོན་ནི་ཤིན་ཏུ་ནས་ཉུང་ངུར་གྱུར་ཡོད།མདོར་ན་དགེ་རྒན་དག་གིས་སློབ་མ་ཚོར་ཉིན་གུང་དང་མཚན་མོའི་ལས་བྱ་སྤྲོད་ཅིང་།གཟའ་མཇུག་སོགས་ལ་ཡང་བྲིས་མི་ཚར་བའི་ལས་བྱ་མང་པོ་ཞིག་སྤྲད་དང་སྤྲོད་ཀྱིན་པའི་གནས་བབ་འདིར་བལྟས་ཡོང་ན།མིའི་རིགས་ཀྱིས་ལས་ཀར་བརྩོན་པ་བྱེད་དགོས་པ་དང་ལུས་སེམས་གཉིས་ལ་ཡང་དགོས་ངེས་ཀྱི་ངལ་གསོའི་དུས་ཚོད་ཅིས་ཀྱང་དགོས་པའི་ཆོས་ཉིད་ཐེད་ལ་བོར་བའི་སློབ་གསོ་འདིའི་བསྐྱེད་འབྲས་ནི་ཡ་མཚར་བ་ཞིག་སྟེ།ནུབ་གླིང་གི་ལས་བྱ་ཉུང་ཉུང་བྲིས་ནས་དཔེ་ཀློག་མང་ཙམ་བྱས་ནས་སློབ་མཐར་ཕྱིན་པའི་སློབ་མ་དང་ཡ་གླིང་དང་དམིགས་བསལ་བོད་ཁམས་ཀྱི་ལས་བྱ་མང་པོ་བྲིས་ནས་དཔེ་ཀློག་རྩད་ནས་བོར་ཡོང་བའི་སློབ་ཆེན་མཐར་ཕྱིན་སློབ་མ་གཉིས་བསྡུར་བ་ཡིན་ན།བསམ་བློ་དང་ཤེས་ཚད་ཀྱི་རྨང་གཞི།མི་གཞིའི་ཀུན་སྤྱོད་སོགས་ལ་ཧེ་བག་ག་ཙམ་ཡོད་དམ།